धमतरी. एसपी के नेतृत्व में सर्चिग पर निकली गरियाबंद पुलिस पार्टी पर मंगलवार दोपहर 12 बजे नक्सलियों ने फायरिंग कर दी। घटना में एसपी का गनमैन घायल हो गया है। दो दिन पहले इसी इलाके में नक्सलियों से मुठभेड़ हुई थी जिसमें सीआरपीएफ के असिस्टेंट कमांडेंट एसके दास शहीद हो गए थे। दास के शहीद होने के बाद सीआरपीएफ व पुलिस के जवान इस इलाके में सर्च अभियान चला रहे है।
खल्लारी से एक किमी दूर पहाड़ी पर घात लगाकर बैठे नक्सलियों ने पुलिस दल पर फायरिंग शुरू कर दी। एसपी रामगोपाल गर्ग के आगे चल रहे उनके गनमैन जितेन्द्र कुमार यादव (ग्राम सतपता, सरगुजा) के पैर में एक गोली लगी। इसके बाद जवानों ने भी पोजिशन लेकर फायरिंग शुरू कर दी। समाचार लिखे जाने तक मुठभेड़ जारी थी। घायल जवान को जिला अस्पताल धमतरी रेफर किया गया है।
hin_Deva hin_Deva